ইডেনে ভারত বনাম দঃ আফ্রিকা টেস্ট ম্যাচের টিকিট মূল্য ৬০ টাকা!

স্পোর্টস ডেস্ক: ২০১৯ সালে ভারত বনাম বাংলাদেশ পিঙ্ক টেস্ট আয়োজিত হয়েছিল ইডেন গার্ডেন্সে (Eden Gardens)। ক্রিকেটের নন্দন-কাননে ফের লাল বলের খেলা ফিরতে চলেছে। এবার ভারতের প্রতিপক্ষ বিশ্ব টেস্ট চ্যাম্পিয়নশিপ (WTC) ট্রফি জয়ী দক্ষিণ আফ্রিকা (South Africa)। ১৪-১৮ নভেম্বর খেলা, সোমবার দুপুর ১২টায় অনলাইনে ছাড়া হয়েছে এই ম্যাচের টিকিট। টিকিট পাওয়া যাচ্ছে মাত্র ৬০ টাকায়।

জোমাটোর মালিকানাধীন ডিস্ট্রিক্ট অ্যাপে (District App) পাওয়া যাচ্ছে ওই টেস্ট ম্যাচের টিকিট। প্রতিদিনের টিকিটের ন্যূনতম মূল ৬০ টাকা। সিজন টিকিট অর্থাৎ পাঁচদিনের টিকিটের ন্যূনতম মূল্য ৩০০ টাকা। এক এক দিনের সবথেকে দামি টিকিট ২৫০ টাকার, তার সিজন টিকিট পাওয়া যাবে ১২৫০ টাকায়।

আরও পড়ুন: সেমিফাইনালে যেতে পারবে ভারতের মেয়েরা? অঙ্ক কী?

ভারতে সাদা বলের ক্রিকেট, সে আন্তর্জাতিক হোক কিংবা আইপিএল, টিকিটের চাহিদা থাকে তুঙ্গে। তার দামও হয় আকাশছোঁয়া। এমনকী টিকিট নিয়ে কালোবাজারির অভিযোগও উঠেছে। কিন্তু দীর্ঘতম ফর্ম্যাটের খেলা দেখার আগ্রহ এ দেশের দর্শকদের নেই। তাই টেস্ট ম্যাচে দর্শকাসন ফাঁকা পড়ে থাকে। স্কুলের ছাত্রছাত্রীদের বিনামূল্যে খেলা দেখানো হয়।

ভারত-দক্ষিণ আফ্রিকা ম্যাচের টিকিটের দাম এবারে এত সস্তা। আশা করা যায়, শুভমন গিল, টেম্বা বাভুমাদের দ্বৈরথ দেখতে দর্শক আসবে। তবে এই ফর্ম্যাট থেকে বিরাট কোহলি, রোহিত শর্মা এবং রবিচন্দ্রন অশ্বিনের অবসর অনেকটা জৌলুস নষ্ট করবে। ১৩ বছর পর ইডেনে ভারত টেস্ট ম্যাচ খেলবে যেখানে কোহলি থাকবেন না। প্রসঙ্গত, বর্তমানে ইডেন রঞ্জি ট্রফিতে বাংলার হোম মাঠ হিসেবে ব্যবহৃত হচ্ছে।